1-Mung masa bawngban ai.
Mung masa bawngban sa wa na hpe mung ngai hku na ndai hku dinglun maram yu lai wa sai re, shawng lang anhte bawngban yu ra ai, shaloi she myen asuya a manaw hte mahkyen hpe mungkan hte mung shawa gaw asan pra mu chye wa lu nna myen gaw kade ram manai makai masu magaw nga ai hpe mungkan de grau grau htawng madun wa lu na re hte kaja ai mahkyen nga ai, n'nga ai hpe yawng asan pra grau chye lu na re zawn grai n'bawngban ai ten hte bawngban ai hpang na mabyin hpe ta tut grau maram mu chye wa lu na re ngu mu ai.
2-Bawngban n ra sai.
Moi mung lang hte lang bawngban yu sai, myen a masa mahkyen masing gaw laklai wa ai lam n'nga ai hta n'ga grau pyi she hpyen masa shaja wa ai, grau she wa nyem roi galaw wa ai, mung masa bawngban na tara shang rapdaw nga jang bawngban na re nga maw lanyet shaw wa sai ya rapdaw nga sai kara kaw ta? Myen hpe mai kam na, ya dai ni annau ni myit galu galang hte masu ai myu re chye nga tim n'ju ndawng ai myit hpe shingdu tawn kau nna, bawnu salum pusin kan nrut nra ni hta n'kaja ai chye nga ninglen manam tim sharai shading ai myit, hkristan myit jasat hte manam puk na hkyen wa saga ai, rai yang annau ni hpe dang sha ai myu re, u shoi kya ai myu re nga sawn shadu nna grau pyi she sat shamyit wa ai lu lawm ai lam shinggyin ahkaw ahkang n'yu ai, grau she zingrut htu wa nga sai. Kara kaw ta mung masa bawngban na mahkyen, dai manaw sha naw shapraw dat ai hte akawng amyin wa garang nna grau she dakak nga sai.
Bawngban yu nna shaning galu maran yu wa saga ai, ya dai ni hkyak hkyak mung bawng yu sai byin mung byin hkrum hkra yu saga ai. Dai majaw myen asuya hku nna kaja nan hpyen masa shayawm nna myit san seng lam teng nga ai shanhte hku nna bawngban shaga wa yang pyi lapran Slg tai ya na maigan rapdaw langai kaw na n'lawm yang gaw kade lang mi bawng tim lachyum pru na nre. Rapdaw gaw mung masa bawngban ga nga tim hpyen dap kaw na gaw gasat tik tik rai nga ai gaw lahkawng pawng tim langai sha re lachyum pru nga ai, rapdaw hte hpyen dap gaw hkum shan langai zawn rai nga ai, hpa majaw nga yang hpyen hpyi galai tawn ai hpyen du ni hte gawda ai rapdaw re. Ya hkyak hkyak shaning 60 jan kalang mung simsa lam n'la ga yu ai hpu nau Kayin (KNU) ni hte simsa lam la lu ai gaw mungkan hpe htawngdan na myen a mung masa amyat kaba re zawn annau ni hpe gasu kabrawng hpung re nga grau nna madi madun na n'gun manaw rai nga malu ai. Kade ram kaja lu na ta? KNU yu ni kade ram hkam jan lu na kun? Maram yu ga.
Madu a myit ra ahkaw ahkang dawdan mahkret pa gaw tinang a matu ahkyak dik ai zawn myu sha yawng a matu mung ahkyak dik ai re, hpa majaw tinang myu hpe sat sharu shamyit nga ai ni a matu naw galaw ya mayu nga myit ta? Sutgan yawng ginlut hkrum nna matsan mayan jamjau jamhkaw byin nga ai tinang saidaw saichyen ni hpe yu nna ja ja myit yu ga, nang hpunau wa tinang myu a matu kade ram lu galaw ya lu na ta? Chye nga ninglen naw chyam yu na kun? Na hpu dik ai ten hpe dai zawn re kaw jai lang kau na sai kun?
Rai sa hpu nauwa rapdaw kaw U HKA hpung kaba hta nang hpunau wa U TAWNG tai nna gade ram shatsawm jahtap sharai shading lu na ta? [Tara n-lang ai ni a bawng ai hku hta n-hkawm, Yu bak kap ai ni a lam e n'tsap, Jahpoi ai ni a hpawng hta n-dung lawm ai sha. 1Shak 1:1] ndai Chyum mungga hpe nang hpu nau wa alang lang hti yu sawn yu na nit dai. Nang bang dat ai na manu dan dik ai ahkaw ahkang pa gaw chyasam ni bungli kaw arang bang dat yang nang kade amyat lu na ta? Madu myu sha ni yup n'pyaw, sha n'mu, nga shara garen rai n'ji nmu, jam jau hkrum nna hkrap myipwi pru yawn madai nga ai ten hte madu saidaw sai chye ni asak law law ap nawng nna majan pa hta saihka galwi nga ai, mare kahtawng law law nat hkrum nga ai, roirip hkrum nga ga ai le. Dai hpe hpa hte shatai nna myit jasat na ta? Jaw sai kun?
Moi shawng de Shanglawt ningnan hpang ai ten kaw na ga sadi la sai hte maren Karai mung chye sai masha mung chye sai hte maren Awmdawm Shanglawt sha n'lu dingsa gasat na nga nna ga shaka tawn da nna dai ni du gasat rawt malan sa wa saga ai dai hpe dai ni shadik shatup ra ai. Karai Kasang hpe sadi n'hpyen ga, kaji kawoi ni hpe sadi dung ga, myu a matu du baw law law hte hkala n'ba hkrum nna hkum hkrang law law sak jaw ai ni hte jam jau law law arang bang nga sai hpe dum nna langai sha ngam tim gasat ga. Garan saga. Mungkan mungdan law law mung dai hpe myit mada nga ai re.
Shanglawt sha nlu dingsa gasat ga.
Baren Numraw
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn